Forslag til Rådets forordning (EF) om ændring af forordning (EØF) nr. 3677/90 om foranstaltninger til modvirkning af ulovlig anvendelse af visse stoffer til fremstilling af narkotika og psykotrope stoffer (98/C 108/06) KOM(1998) 22 endelig udg. - 98/0016(ACC)

(Forelagt af Kommissionen den 26. januar 1998)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 113,

under henvisning til forslag fra Kommissionen, og

ud fra følgende betragtninger:

Rådets forordning (EØF) nr. 3677/90 (1) pålægger en nøje kontrol med eksport, import og transit af 22 stoffer, som kan blive anvendt til ulovlig fremstilling af narkotika eller psykotrope stoffer;

et betydeligt antal andre stoffer, hvoraf mange i stort omfang forhandles lovligt, er blevet identificeret som prækursorer til ulovlig fremstilling af syntetiske designer drugs;

hvis de gældende kontrolmekanismer, der er fastlagt ved forordningen, udvides til også at omfatte de stoffer, som ikke er registrerede, vil det i høj grad medføre yderligere hindringer for den lovlige handel og dermed bringe det nuværende overvågningssystems effektivitet i fare;

det er derfor nødvendigt på fællesskabsplan at fastlægge et frivilligt system for overvågning af disse ikke-registrerede stoffer, som baseres på samarbejde mellem myndigheder og erhvervsliv, således at de erhvervsdrivende underretter myndighederne i medlemsstaterne om mistænkelige transaktioner med ikke-registrerede stoffer;

det er nødvendigt at give de kompetente myndigheder mulighed for at træffe passende forholdsregler, når det viser sig, at ikke-registrerede stoffer kan blive anvendt til ulovlig fremstilling af narkotika;

for at opnå et sammenhængende overvågningssystem for kemiske prækursorer i hele Fællesskabets område er det nødvendigt, at der udveksles erfaringer og information i det udvalg, der er nedsat ved artikel 10 i forordning (EØF) nr. 3677/90;

dette udvalg vil navnlig skulle udarbejde og opdatere listen over de ikke-registrerede stoffer, der i henhold til denne forordning skal overvåges i alle Fællesskabets medlemsstater -

UDSTEDT FØLGENDE FORORDNING:

Artikel 1

I forordning (EØF) nr. 3677/90 foretages følgende ændringer:

1) I artikel 3 affattes titlen således:

»Samarbejde om registrerede stoffer«.

2) Efter artikel 3 indføjes som ny artikel 3a:

»Artikel 3a

Samarbejde om ikke-registrerede stoffer

Medlemsstaterne træffer de nødvendige foranstaltninger til etablering af et snævert samarbejde mellem de kompetente myndigheder og de erhvervsdrivende til sikring af, at sidstnævnte på et frivilligt grundlag omgående giver de kompetente myndigheder meddelelse om ethvert forhold såsom usædvanlige ordrer eller transaktioner vedrørende ikke-registrerede stoffer, som tyder på, at disse stoffer, som er bestemt til import, eksport eller transit, kan blive benyttet til ulovlig fremstilling af narkotika eller psykotrope stoffer.«

3) I artikel 6, stk. 2, indføjes følgende som andet afsnit:

»Med henblik på at virkeliggøre målene for denne forordning som beskrevet i artikel 1, stk. 1, finder bestemmelserne i første afsnit tilsvarende anvendelse på andre kemiske stoffer, hvis der er begrundet mistanke om, at de er bestemt til ulovlig fremstilling af narkotika eller psykotrope stoffer.«

4) I artikel 10, stk. 1, indføjes efter andet afsnit følgende nye afsnit:

»For at lette det i artikel 3 omhandlede samarbejde og opnå en sammenhængende strategi i hele Fællesskabet skal udvalget navnlig udarbejde og regelmæssigt opdatere en liste over ikke-registrerede stoffer, som ifølge erfaringerne hos de kompetente myndigheder i medlemsstaterne eller på internationalt plan er kendt for ofte at blive anvendt til ulovlig fremstilling. Udvalget skal også fastsætte, for hvilke af de ikke-registrerede stoffer på denne liste artikel 3a skal finde anvendelse i samtlige medlemsstater. Mere generelt skal der udveksles information i udvalget om den aktuelle situation for så vidt angår anvendelsen af nye stoffer eller nye metoder for ulovlig anvendelse, således at det bliver lettere at foretage de tilpasninger af relevante fællesskabsforskrifter, der måtte være nødvendige.«

Artikel 2

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

(1) EFT L 357 af 20.12.1990, s. 1.

Forordningen er senest ændret ved forordning (EØF) nr. 900/92 (EFT L 96 af 10.4.1992, s. 1).